送王龜齡赴越州宗丞
作者：周必大
朝代：宋

paragraphs: 冊府號冀北，一時聚奇材。
嗟我雖末至，尚及相追陪。
胡子真老驥，元章蓋龍媒。
爾來厭名韁，蹙踏游九垓。
王子乃汗血，疑是西極徠。
忠精貫日月，聲名震陪儓。
君王市駿骨，得此七尺騋。
秣以天山禾，貯之黄金臺。
玉勒綉羅鞍，映带文錦韉。
謂言開道路，亦復薄蓬萊。
乞歸丞相府，連月書百回。
東郊台公姓，笑渡濤江雷。
奉身信美矣，體國安在哉。
帝家十二閑，何嘗列駑駘。
遲子復立仗，來歸勿徘徊。